ອິນໂດເນເຊຍ ສະໜັບສະໜູນການພັດທະນາເຕັກນິກການທະນາຄານ
ທະນາຄານກາງອິນໂດເນເຊຍ ປະກາດວ່າ: ຈະສ້າງຕັ້ງຫ້ອງການເຕັກນິກການທະນາຄານໃນເດືອນຕຸລາ ປີນີ້ ເພື່ອຊຸກຍູ້ການພັດທະນາປະດິດສ້າງໃໝ່ຂອງຂະແໜງການນີ້.
ທ່ານ ໂຣນາວດ໌ ວາສ ຮອງຜູ້ວ່າການທະນາຄານກາງອິນໂດເນເຊຍ ກ່າວວ່າ: ຫ້ອງການນີ້ຈະຖອດຖອນບົດຮຽນຂອງຫຼາຍປະເທດ, ປັບປຸງການຕິດຕາມຄຸ້ມຄອງໃນການສະໜອງການບໍລິການເຕັກນິກການທະນາຄານໃຫ້ວິສາຫະກິດທີ່ສ້າງຕັ້ງຂຶ້ນໃໝ່, ຂະນະດຽວກັນກໍ່ຈະປັບປຸງການປະສານງານກັບຂະແໜງການກ່ຽວຂ້ອງຂອງບັນດາກະຊວງຕື່ມອີກ.
ທ່ານກ່າວຕື່ມວ່າ: ” ມູນຄ່າການຊື້ – ຂາຍຂອງຂະແໜງການນີ້ໃນ 2 ປີທີ່ຜ່ານມາບັນລຸເຖິງ 3 ຕື້ກວ່າໂດລາ, ຄວາມຕ້ອງການຕໍ່ການບໍລິການຕ່າງໆຄືກະເປົ໋າເງິນເອເລັກໂຕຣນິກ, ການຊຳລະເງິນທາງອິນເຕີເນັດ, ການສະສາງບັນຊີຂ້າມທະນາຄານເປັນຕົ້ນນັບມື້ຫຼາຍຂຶ້ນ “.
ກ່ອນໜ້ານີ້, ທະນາຄານກາງໄດ້ຮ່ວມກັບອົງການບໍລິການການທະນາຄານແຫ່ງຊາດອິນໂດເນເຊຍ ອອກມາປະກາດວ່າຈະວາງກົດລະບຽບຢ່າງລະອຽດຂອງການພັດທະນາການບໍລິການທາງເຕັກນິກການທະນາຄານໃຫ້ສຳເລັດກ່ອນທ້າຍປີ 2017.